
ঐহাক্কী নুংশিরবা লৈবাক মীয়াম, মন কী বাত্তা অদোম্বু তরাম্না ওকচরি। ঐখোয়না ঙসিগী নুমিৎ, নবেম্বর 26পু কৈদৌনুংদা কাওবা ঙম্লোই। লৈবাক্না তেররগী তমথীবা লান্দা অমা নংখিবা অদু ঙসিগী নুমিৎ অসিদনি। তেরোরিস্তশিংনা মুম্বাইবু অকীবনা নিকহনখি, লৈবাক পুম্ববুসু নিকহনখি। অদুবু, থৌদোক অদুদগী মায় পাকপা ঙমহনখিবা অদুদি ভারতকী লানফম মরক্কী থৌনাননি; ঐখোয়না হৌজিক্তি তেররগা ইশাগী অপুনবা ইতিক্কা লান্থেংনরি। মুম্বাই লান্দাদা পুন্সি মাঙখিবা পুম্নমক্কী মফমদা ঐহাক্না ইকায় খুম্নবা উৎচরি। ঙসিদি, লান্দা মনুংদা খ্বাইদগী চাউনা কত্থোকখিবা থৌনা ফরবশিংবু লৈবাক্না নীংশিংলি।
ঐহাক্কী ইমুংগী মীওইশিং, ঙসিগী নবেম্বর 26কী নুমিৎ অসি অতোপ্পা মরম অমগী ওইনসু য়াম্না মরু ওইরি। ইং 1949গী ঙসিগী নুমিৎ অসিমক্তদা কনস্তিত্বেন্ত এসেমব্লীনা অয়াবা পীদুনা ভারতকী সংবিধান চৎনবা হৌখিবনি। ইং 2015দা ঐখোয়না বাবাসাহেব অম্বেদকরগী 125শুবা মপোক কুমওন পাংথোক্লিঙৈ মনুংদা, নবেম্বর 26পু সংবিধানগী নুমিৎ হায়া পাংথোকপা য়াই হায়বা ৱাখল অমা ঐঙোন্দা লাকখিবদু ঐহাক নীংশিংলি। মদুদগী হৌদুনা অমসুং মখা তারকপা চহি খুদিংদা, ঐখোয়না নুমিৎ অসিবু সংবিধানগী নুমিৎ হায়না পাংথোক্তুনা লাক্লি। ঐহাক্না সংবিধানগী নুমিৎ অসিদা লৈবাক মীয়ামদা য়াইফ পাউজেল পীজরি। মীয়ামগী থৌদাংদা মরু ওইবা প্রাইওরিতী পীদুনা ঐখোয়না চাউখৎপা ভারতকী ৱারেপ অমা অমত্তা ওইনা পুন্দুনা ফংমিন্নগনি।
মরুপশিং, সংবিধান শেম্বদা চহি 2, থা 11 অমসুং নুমিৎ 18 চঙখি হায়বা ঐখোয় পুম্নমক্না খঙনরে। কনস্তিত্বেন্ত এসেমব্লীগী খ্বাইদগী অহল ওইবা মীওইদি শ্রী সচিদানন্দজীনি। ঐখোয়গী সংবিধানগী দ্রাফ অসিদি লৈবাক 60 হেনবগী সংবিধানশিংবু মতম শাংনা খন্ন-নৈনরবা মতুংদা শেমখিবনি। দ্রাফ শেম্বা লোইরবা তুংদা, অরোইবা স্ত্রকচর শেমদ্রিঙৈদা, মসিদা এমেন্দমেন্ত 2000 হেনববু হাপচিনখি। ইং 1950দা সংবিধান চৎনখ্রবা মতুংদগী ঙসিগী নুমিৎ ফাওবদা, সংবিধান অসিদা পুন্না এমেন্দমেন্ত 106 হাপখি। লৈবাক্কী মতম, ফিভম অমসুং তঙাই ফদবশিংগী মতুং ইন্না, সরকার কয়ানা মতম কয়াদা এমেন্দমেন্ত পাংথোকখি। সংবিধানগী অহানবা এমেন্দমেন্তনা ফ্রীদম ওফ স্পীচ অমসুং এক্সপ্রেসনবু অকক্নহনখিবা অদুসু ঐখোয়গী লাইবক থীবনি। অদুগা, 44শুবা এমেন্দমেন্ত অসিদনা ইমর্জেন্সীগী মনুংদা পাংথোকখিবা অরানবা খুদিংবু মতমগী অপাম্বগী মখা পোন্না শেমদোকখিবনি।
মরুপশিং, কনস্তিত্বেন্ত এসেমব্লীগীদমক্তা নোমিনেত তৌখিবা চপ মান্নবা মেম্বরশিংগী মনুংদগী 15না নুপী ওইখিবা অসিসু ইথিল পীনিংঙাই ওইবা থৌওংনি। মসিগুম্বা মেম্বর অমদি হন্সা মেহতাজীনি, মহাক্না নুপীগী হক অমসুং অচুম্বা ৱায়েলগীদমক্তা ৱাফম থমখিবনি। মতমদুদা, ভারত অসি নুপীদা ভোত থাদবগী হক পীবা সংবিধানগী মরক্তা অমা ওইরম্মি। লৈবাক শেম্বা মতমদা, পুন্না চাউখৎমিন্নবা হায়বসি মীপুম খুদিংনা শরুক য়াবা মতমদা ওইথোক্কদবনি। সংবিধান শেম্বীরম্বা মীওইশিংগী মিৎয়েং শানবা মতৌ ইন্দুনা ভারতকী পার্লিয়ামেন্তনা নারি শক্তি আধিনিয়মগী অয়াবা পীবসিদি ঐহাক্না নুংদা য়াম্না নুংঙাইবা ফাওজখি। নারী শক্তি বন্দন আধিনিয়ম অসিদি গনতন্ত্রগী ৱারেপকী পাঙ্গল, শঙ্কল্প শক্তিগী খুদম অমনি। মসিনা চাউখৎপা ভারত অমগী ৱারেপ অসি ফংবদা খোঙজেল হাপকনি।
ঐহাক্কী ইমুংগী মীওইশিং, মীয়াম মশিং য়াম্বনা লৈবাক শেম্বগী থৌদাং লৌরক্লবদি, লৈবাক অদুনা তুংলমচত্তা খোঙদাবদা মালেমগী শক্তি অমত্তনা থিংবা ঙম্লোই। ঙসিদি, লৈবাক্কী মীওই করোর 140না অহোংবা কয়া পুরকপগী মতৌদি ঙসি ভারত্তা ময়েক শেংনা উবা ঙম্লে। হন্দক্কী কুহ্মৈগী কুমজাদা মসিগী হকথেংনবা খুদম অমা ঐখোয়না উবা ফংখি। মমাংগী থাগী ‘মন কী বাত’তা ঐহাক্না ‘ভোকেল ফোর লোকেল’, হায়বদি, লোকেলগী পোত্থোক লৈবা হায়বসিদা মরু ওইবা পীখিবনি। হৌখিবা নুমিৎ খরনিসিদা, দিৱালী, ভৈয়া দুজ অমসুং ছথ পুজাদা লুপা করোর লাখ 4 হেনবগী কারবার লৈবাক অসিদা তৌনখি। মতমসিগী মনুংদা, লৈবাক মীয়াম্না মেদ ইন ইন্দিয়া পোত্থোক লৈবদা থৱাই নুংঙাইনবগী মতৌ উনখি। ঐখোয়গী অঙাংশিংসু দুকান্দা পোৎ লৈবা মতমদা মদুদা ভারত্তা শাবনি হায়না থাবরা থাদবরা য়েংনবা হৌরে। মসিদা নত্তনা, মীয়াম্না ওনলাইন্দগী পোৎ লৈবদা পোত্থোক অদুগী হৌরকফম য়েংবসু কাওনদ্রে।
মরুপশিং, ‘স্বচ্ছ ভারত অভিয়ান’গী মায় পাকপনা ইথিল ওইরক্লিবা অসিগুম্না, ‘ভোকেল ফোর লোকেল’গী মায় পাকপা অসিনসু ‘চাউখৎপা ভারত – নুংঙাই য়াইফবা ভারত’ অমগী থোঙ হাংদোক্লি। মসিগুম্বা ‘ভোকেল ফোর লোকেল’ কেম্পেন অসিনা লৈবাক্কী শেন্মিৎলোনগী মপাঙ্গলসু হেনগৎহল্লে। মসিগী কেম্পেন অসিদি থবক পীবগী গেরেন্তীসু ওইরে। মসিদি চাউখৎ-থৌরাংগী গেরেন্তীনি; মসিদি লৈবাক্কী খল মান্ননা চাউখৎপগী গেরেন্তীনি। মসিনা লোকেল পোত্থোকশিংগী ভেল্যু ইদিসনগী লম্বীসু য়াৎলি, অদুগা করিগুম্বা, মালেমগী শেন্মিৎলোন্দা অকা অকুম লৈরক্লবসু, ভোকেল ফোর লোকেলগী মন্ত্রনা ঐখোয়গী শেন্মিৎলোনবু ঙাক শেল্লি।
মরুপশিং, ভারতকী পোত্থোকশিংগী মতাংদা চেল্লিবা ৱাখল্লোন অসি শুপ্নগী কুহ্মৈগী মতমদা অকক্নবা লৈহল্লোইদবনি। লুহোংবগী কুমজাসু হৌজিক হৌরে। কুমজা অসিগী মনুংদা চাউরাক্না লুপা করোর লাখ 5কী কারবার তৌনগনি হায়না লল্লোন-ইতিক্কী লুপ খরনা পানরি। অদোম্না লুহোংবগী পোৎ লৈবা খুদিংদা, ভারত্তা শাবা পোত্থোকশিংদা খক্তা মরু ওইবা পীগদবনি। অদুগা হোই, লুহোংবগী ৱাফম লাক্লবনিনা, ঐহাকপু মতম শাংনা ৱাহনবা হীরম অমা লৈরি…ঐহাক্কী ইমুংগী মীওইদা হায়দনা কনাদা হায়গনি? অমুক্তা খন্থসি, হৌজিক্কান্দি, মীরম লৈবাক্তা চত্তুনা লুহোংবগী থৌরম পাংথোকপগী চৎনবী অমা ইমুং খরনা হৌদোক্নরক্লি। মসিবু য়াম্না তঙাই ফদ্রবরা? ঐখোয়না ইরমদম অসিদা লুহোংবগী থৌরমশিং পাংথোকপা মতমদা, লৈবাক্কী শেল অসি লৈবাক মনুংদা অদুমক লৈজগনি। লৈবাক্কী মীওইশিংনা অদোমগী লুহোংবদা মশাগী সেবা পীবগী খুদোংচাবা ফংজগনি, লাইরবা মীওইশিংসু মখোয়গী অঙাংশিংদা মদুগী মতাংদা পাউদমজগনি। অদোম্না ‘ভোকেল ফোর লোকেল’ মিসন অসিগা থৌরমশিং অসিগা চুনহনবা য়াদবরা? ইশাগী লৈবাক্তা লুহোংবগী থৌরম পাংথোকপদা করি অকায়বা লৈবগে? অদোম্না পাম্বা পথাপশিংদু ঐখোয়গী নাক্তা ঙসি লৈরমদবা য়াই, অদুবু, ঐখোয়না অসুম পাংথোক্নরবদি, পথাপ অদু মথন্নতা লৈজরক্কনি। মসিদি য়াম্না চাউবা ইমুংশিংগা মরী লৈনবা হীরম্নি। ঐহাক্কী ৱাফম অসি অচৌবা ইমুংশিং অদুদা শোইদনা য়ৌগনি হায়না ঐহাক্না খল্লি।
ঐহাক্কী ইমুংগী মীওইশিং, হন্দক্কী কুহ্মৈগী কুমজা অসিদা অতোপ্পা অচৌবা চৎনবী অমসু উবা ফংই। দীপাবলিদা কেশ পেমেন্ত শিজিন্নদুনা পোৎ লৈবা হন্থরক্লিবা অসিসু হন্দক্কে চহিসিনা থংন-থংননা অনিশুবা চহি ওইরি। মসিনা হায়বদি, মীয়াম্না দিজিতেল পেমেন্ত হেন্না হৌজিক্তি পাম্নরে হায়বনি। মসিদি পুক্নিং য়াম্না থৌগৎপা ৱাফম্নি। অদোম্না পাংথোকপা য়াবা অমসু লৈ। থা অমদি কেশ পেমেন্ত শিজিন্নদনা শুপ্নগী UPI নত্ত্রগা দিজিতেল পেমেন্তখক শিজিন্নগে হায়না ইশানা অমুক্তা লেপ্পীয়ু।  দিজিতেল ইহৌনা ভারত্তা মায় পাক্লকপনা মসিবু ওইথোকহল্লে। থা অমদু হেক লোইখিবগা, অদোমগী এক্সপেরিএন্স অমসুং ফোতোশিংবু ঐঙোন্দা শেয়র তৌবীরকউ। ঐহাক্না অদোম্না মায় পাকপা ওইরো হায়না হৌজিক্তগী হৌনা মাংজৌননা য়াইফ পাউজেল পীজরি।
ঐহাক্কী ইমুংগী মীওইশিং, ঐখোয়গী নহা ওইরিবা মরুপশিংদা নুংঙাইরবা অতোপ্পা পাউ অমসু লৈবাক্কীদমক্তা লৈরে, মসিনা ঐখোয়বু শোইদনা চাউথোকহনগনি। ‘ইন্তেল্লিজেন্স, দেতা অমসুং ইন্নোভেসন’ অসিদি ভারতকী নহাশিংগী ঙসিগী শক্তাক্নি। তেক্নোলোজী পুনশিন্দুনা মখোয়গী ইন্তেলেকচুএল প্রোপর্তী মশক থোক্না অমসুং লেপ্তনা হেনগৎলক্লিবা অসিমক লৈবাক্কী মতিক হেনগৎহনবদা পুরকপা মায় পাকপা অমনি। ভারত মচানা পেতেন্তকীদমক্তা এপ্লাই তৌবগী মশিংনা ইং 2022দা চাদা 31 হেন্না হেনগৎখি তাবদা অদোমসু পেনবা ফাওগনি। ৱর্ল্দ ইন্তেলেকচুএল প্রোপর্তী ওর্গনাইজেসন্না য়াম্না নুংঙাইবা রিপোর্ত অমা ফোঙখ্রে। থৌওং অসি পেতেন্ত ফাইল তৌবগী মতাংদা মাঙজিল থানা লৈরিবা মকোক থোংবা লৈবাক 10গী মফমদসু থোকখিদ্রি হায়না রিপোর্ত অসিনা পল্লি। মসিগুম্বা ফজরবা মায় পাকপা অসিগীদমক্তা ঐহাক্কী নহা ওইরিবা মরুপশিংবু থাগৎচরি। লৈবাক্না অদোমগী খোঙ্কাপ খুদিংদা অদোমগীদমক্তা লেপ্লি হায়না নহা ওইরিবা মরুপশিংগী মফমদা থাজবা পীজরি। সরকারনা পাংথোকখিবা এদমিনিস্ত্রেতিব অমসুং লিগেল রিফোর্ম কয়াগী মতুংদা, ঐখোয়গী নহাশিংনা অনৌবা পাঙ্গলগা লোয়ননা ঙসিদি, ইন্নোভেসন পাক চাউনা পাংথোক্লি। চহি 10গী মমাংদা লৈরম্বা ফিগরগা চাংদম্নবা মতমদা, ঐখোয়গী পেতেন্তনা চাদা 10 হেন্না এপ্রুবেল ফংলে। পেতেন্তশিংনা লৈবাক্কী ইন্তেলেকচুএল প্রোপর্তী মশিং হেনগৎহনবতা নত্তনা, মখোয়না খুদোংচাবগী অনৌবা থোঙ কয়াসু হাংদোক্লিবনি। মসিদা নত্তনা, মসিনা ঐখোয়গী স্তার্তঅপশিংগী পাঙ্গল অমসুং মতিকপুসু হেনগৎহল্লি। ঙসিদি, স্কুল তম্লিবা অঙাশিংদসু ইন্নোভেসনগী ইথিল পীরে। অতল তিঙ্করিং লেব, অতল ইন্নোভেসন মিসন, কোলেজশিংদা লৈবা ইনক্যুবেসন সেন্তর, স্তার্তঅপ ইন্দিয়া কেম্পেন…লেপ্তনা পায়খৎলিবা মসিগুম্বা থবকশিংগী মহৈ ঐখোয়গী মাঙদা লৈরে। মসিমক ঐখোয়গী ভারতকী নহাশিংগী পাঙ্গলগী হকথেংনবা খুদম অমনি; মসিমক ভারতকী ইন্নোভেসনগী পাঙ্গলনি। মসিগুম্বা নুংঙাইবা ৱাখল্লোনগা লোয়ননা তুংলমচত্তা খোঙদাদুনা, ঐখোয়না চাউখৎপা ভারত অমগী পান্দম ফংলগনি, অদুনা, ঐহাক্না ‘জয় জৱান – জয় কিশান’, ‘জয় বিজ্ঞ্যান – জয় অনুসন্ধান’ হায়না হঞ্জিন-হঞ্জিন্না হায়রীবনি।
ঐহাক্কী নুংশিরবা লৈবাক মীয়াম, ভারত্তা মেলা মশিং য়াম্না পাংথোক্লি হায়না ঐহাক্না থা খরগী মমাংদা ‘মন কী বাত’তা হায়খিবা অদোম্না নীংশিংলম্বা য়াই। অদুনা, চাংয়েংনবগী ৱাফমসু ৱাখল্লোন্দা অদুমক লাক্কনি, অদুগা মেলাশিংগা মরী লৈনবা ফোতো কয়াসু মীয়াম্না শেয়র তৌনরক্কনি। কলচর মন্ত্রালয়না চপ মান্নবা ৱাখল্লোনগা লোয়ননা মেলা মোমেন্ত কন্তেস্ত অমা শীনখ্রে। মীওই লিশিং কয়ানা মসিদা শরুক য়াদুনা মনা কয়া অমসু ফংনখ্রে তাবদা অদোম্না নুংঙাইবা ফাওগনি। কোলকাতাদা লৈবা রাজেশ ধার্জীনা কাপখিবা চরকমেলাদা বেল্লুন অমসুং শান্নপোৎ য়োনবা মীওই অমগী ফোতোনা মনা অসি ফংখি। মেলা অসি বেঙ্গলগী খুঙ্গংদা মমিং য়াম্না চৎলি। ভরানসীদা হোলী পাংথোকপগী মতৌ উৎপা অনুপম সিংহজীগী ফোতোনা মেলা পোর্ত্রেত এৱার্দ ফংখি। ‘কুলাসাই দসেরা’গা মরী লৈনবা নীংথিরবা শক্তম অমগীদমক্তা অরুন কুমার নালিমেলাজীদা মনা পীখি। চপ মান্নবা মতৌ ওইনা, মহারাস্ত্রগী শ্রীমান রাহুলজীনা থারকপা পন্ধার্পুরগী অচেৎপা নুংশিবা উৎপা ফোতো অমবু খ্বাইদগী পাম্নবা ফোতোশিংগী মনুং চনখি। চাংয়েংনবা অসিদা, মেলাশিংদা য়োনবা লোকেল অচা-অথক্কী ফোতো কয়া অমসু থারকখি। মসিগী মনুংদা, পুরুলিয়াদা লৈবা অলোক অভিনাশকী ফোতোনা মনা অমা ফংখি। মহাক্না মেলা মনুংদা উৎপা বেঙ্গলগী খুঙ্গংগী মফমশিংগী চিঞ্জাকশিং উৎখি। ভাগোরিয়া কুহ্মৈদা কুলফী হাওনা চারিবী নুপী অমগী শক্তম উৎপা প্রনব বাসকজীগী ফোতোবুসু মনা পীখি। নুপী অমনা ছতিসগরগী জগদলপুরগী খুঙ্গংগী মেলা অমদা ভজিয়া চাবগী ফোতো অমা রুমেলাজীনা থারকখি, মদুবুসু মনা পীখি।
মরুপশিং, ‘মন কী বাত’কী খুত্থাংদা, ঐহাক্না ঙসি, খুঙ্গং, স্কুল অমসুং পঞ্চায়ত খুদিংনা মসিগুম্বা চাংয়েংনবগী থৌরমশিং মতম নাইনা শীন্নবা হায়জরি। হৌজিক্কান্দি, সোসিএল মীদিয়াগী শক্তি য়াম্না চাউরে, তেক্নোলোজী অমসুং মোবাইলনা য়ুম্থোং খুদিংদা য়ৌরে। অদোমগী লোকেল কুহ্মৈ নত্ত্রগা পোত্থোক ওইরো, অদোম্না মখোয়শিংবু গ্লোবেল ওইহনবা য়ারে।
মরুপশিং, খুঙ্গং খুদিংদা মেলা পাংথোকপগুম্না, মখল কয়াগী জগোইশিংসু মশাগী হেরিতেজ লোইনা লৈজৈ। ঝার্খন্দ, ওরিশা অমসুং বেঙ্গলগী ত্রাইবেল মফমশিংদা ‘ছাউ’ কৌবা অফাওবা জগোই অমা লৈ। নবেম্বর 15-17দা ‘এক ভারত। শ্রেস্থ ভারত’কী ইথিলগা লোয়ননা শ্রীনগরদা ‘ছাউ’ কুহ্মৈ পাংথোকখি। থৌরম অসিদা উৎখিবা ‘ছাউ’ জগোইবু মীপুম খুদিংনা পাম্নখি। শ্রীনগরগী নহাশিংদা ছাউগী ত্রেনিং পীনবা ৱর্কশোপ অমসু পাংথোকখি। মান্নবা মতৌ ওইনা, চয়োল খরগী মমাংদা কথুৱা জিলাদা ‘বাসোলী উৎসব’ পাংথোকখি। মফম অসিদি শ্রীনগরদগী কিলোমীতর 150 থাপ্না লৈবনি। কুহ্মৈ অসিদা লোকেল আর্ত, খুনুং জগোই অমসুং ত্রেদিস্নেল রামলীলাসু উৎখি।
মরুপশিং, ভারতকী চৎনবীগী ফজবগী মতৌ অসি সাউদী অরাবিয়াদসু উবা ফংখ্রে। হন্দক্কী থা অসিদা, সাউদী অরাবিয়াদা ‘সংস্কৃত উৎসব’ কৌবা থৌরম অমা পাংথোকখি। মসিমক মশানা তোপ-তোপ্পা থৌরম অমনি, মরমদি, অপুনবা থৌরম অসি সংস্কৃত্তা পাংথোকখি। দাইলোগ, ম্যুজিক, জগোই…পুম্নমক সংস্কৃত্তা পাংথোকখি অমসুং মসিদা লোকেল মীয়াম্না শরুক য়াবগী মতৌসু উবা ফংখি।
ঐহাক্কী ইমুংগী মীওইশিং, ‘স্বচ্ছ ভারত’ হায়বসি লৈবাক পুম্বগী খ্বাইদগী পাম্নবা হীরম অমা ওইরে। মসি ঐহাক্কীসু খ্বাইদগী পামজবা হীরম ওইরি অমসুং ঐহাক্না মসিগা মরী লৈনবা পাউ হেক তাবা খুদিংদা ঐগী ৱাখলনা মসিগী মাইকৈদা অদুম চৎলি….অদুনা ‘মন কী বাত’তা মসিগী মতাংদা পনবা হায়বসিদি মহৌশানা তাবনি। স্বচ্ছ ভারত অভিয়ান্না লু-নানবা অমসুং পব্লিক হাইজিনগী মতাংদা মীয়ামগী ৱাখল্লোনবু হোংহল্লে। ঙসিদি, খোঙথাং অসিনা লৈবাক্কী ইথিলগী খুদম অমা ওইরে, অমসুং মসিনা লৈবাক মীয়াম করোর অমগী পুন্সিবু ফগৎহল্লে। কেম্পেন অসিনা থেংখাং খুদিংগী মীওইদা ইথিল পীরি, মরু ওইনা, মহাশিংবু পাক্তক্ননা শরুক য়াহল্লি। মসিগুম্বা থাগৎনীংঙাই ওইরবা থৌরম অমা ঐখোয়না সুরত্তা উবা ফংখি। নহাশিংগী কাঙলুপ অমনা মফমসিদা “প্রোজেক্ত সুরত” হৌদোকখ্রে। মখোয়গী পান্দমদি সুরতপু ফিদম্নীংঙাই ওইবা শহর অমা ওইহন্দুনা লু-নানবা অমসুং সস্তেনেবল দিভেলপমেন্তকী অফবা খুদম অমা ওইহনবনি। ‘সফাই সন্দে’ হায়না হৌদোকখিবা থবক্কী মখাদা, সুরতকী নহাশিংনা অহানবদা মীয়াম তিনবা মফম অমসুং দুমাস সমুদ্র তোর্বান শেংদোক্লম্মি। মতুংদা, মখোয়না তাপী তুরেলগী তোর্বান শেংবগী থবকসু থৱাই য়াওনা পায়খৎপা হৌখি। থবক অসিদা শরুক য়াবা মীওই মশিংনা তেল্লবা মতমগী মনুংদা লিশিং 50 হেনখি তাবদা অদোম্না নুংঙাইবা পোক্কনি। কাঙবু অসিগী থাজবা হেনগৎলকখি, মীয়াম্না শৌগৎপসু হেনগৎলকখি, অদুদগী মখোয়না ফত্ত-হৌদী খোম্বগী থবক হৌখি। কাঙবু অসিনা ফত্ত-হৌদী কিলো লাখ কয়া খোমখ্রে তাবদা অদোম্না অঙকপা ফাওগনি। গ্রাসরুত লেবেলদা মসিগুম্বা থবক পায়খৎপনা অচৌবা অহোংবা পুরকপা ঙমগনি।
মরুপশিং, অতোপ্পা পাউ অমদি গুজরাতমক্তগী লাকপনি। চয়োল খরগী মমাংদা, অম্বাজীদা ‘ভদরাভী পুনম’ মেলা পাংথোকখি। মীওই লাখ 50 হেনবনা মেলা অসি য়েংবা লাকখি। মেলা অসি চহি খুদিংগী পাংথোকই। মসিগী খ্বাইদগী মশক নাইবা ৱাফমদি, মেলাসিদা শরুক য়াবা লাকপা মীওইশিংনা গব্বর চিংগী চাউরবা মফমদা লু-নানবগী থবক পায়খৎখিবা অসিনি। লাইশঙগী অকোয়বদা লৈবা অপুনবা মফম অসিবু লু-নান্না থম্বগী কেম্পেন অসিদি ইথিল পীনিংঙাইনি।
মরুপশিং, লু-নানবা হায়বসিদি নোংমা নত্ত্রগা চয়োল অমখক পাংথোক্কদবা থবক নত্তে, মসিদি পুন্সি চুপ্পা পায়খৎকদবা খোঙথাং অমনি হায়না ঐহাক্না য়াম্না তোয়না হায়বনি। লু-নানবগীদমক্তা মপুন্সি কত্থোক্লবা মীওই কয়া অমা ঐখোয়গী অকোয়বদা উবা ফংই। তমিল নাদুগী কোইম্বাতোরদা লৈবা লোগনাথঞ্জীগা কনামত্তগা চাংদম্নবা য়ারোই। মহাক্না অঙাং ওইরিঙৈদা শেগাইবা ফিরোল শেৎপা লাইরবা অঙাং উবদা য়াম্না নুংঙাইতবা পোকখি। মদুদগী মহাক্না মখোয়বু তেংবাংগে হায়না লেপখি অমসুং মহাক্না তুংশিঞ্জবা শেনফমশিংবু মখোয়গীদমক্তা পীবা হৌখি। মহাক্কী মফমদা শেল লৈরক্তবা মতমদা, লাইরবা অঙাংশিংবু তেংবাংবা ঙম্নবগীদমক্তা মহাক্না অমাংশঙ শেংবা ফাওবা য়াওখি। মহাক্না চহি 25তগী থবক অসি থৱাই য়াওনা পাংথোক্তুনা লাক্লি অমসুং হৌজিক ফাওবদা মহাক্না অঙাং 1500 হেনবদা তেংবাংখ্রে। ঐহাক্না মহাক্কী হোৎনজমনবু অমুক্কা হন্না ইকায় খুম্নজরি, থাগৎচরি। লৈবাক্কী মফম কয়াদা পাংথোক্লিবা মসিগুম্বা থবক থৌরম কয়ানা ঐখোয়বু ইথিল হাপ্লি অমসুং অনৌবা অমা তৌহন্নীংনবা ইথিলসু ঐখোয়দা পীরি।
ঐহাক্কী ইমুংগী মীওইশিং, 21শুবা চহি-চাগী মালেমগী খ্বাইদগী চাউবা শিংনবশিংগী মনুংদগী অমদি ‘ঈশিংগী অৱাৎপা’ অসিনি। ঈশিং য়োকশিনবনা পুন্সি কনবদগী তাবা নত্তে। মসিগুম্বা অপুনবগী ইথিলগা লোয়ননা ঐখোয়না থবক তৌরবদি ঐখোয়না শোইদনা মায় পাকই। মসিগী খুদম অমদি লৈবাক্কী জিলা খুদিংদা ‘অমৃত সরোবর’ অসিনি। ভারতনা অমৃত মহোৎসবকী মনুংদা শেমখিবা অমৃত সরোবর লিশিং 65না লাক্কদৌরিবা চারোন শুরোনশিংদা কান্নবা পীগনি। ‘অমৃত সরোবর’ অমবু হেক শারবদি, মদুনা মরু ওইবা ঈশিং ফংফম অমা ওইহন্নবগীদমক্তা ঙাক শেন্দুনা থম্বা হায়বসি ঐখোয়গী থৌদাং ওইরবনি।
মরুপশিং, ঈশিং য়োকশিনবগী মতাংদা ৱারী শারিবসিগী মরকসিদা, ঐহাক্না গুজরাতকী অমরেলীদা পাংথোকপা ‘জল উৎসব’কী মতাংদা খঙবা ফংখ্রে। গুজরাত্তা ঈশিং লেপ্তনা চেনবা তুরেলগী অৱাৎপা লৈ, অদুনা মীয়াম্না নোংগী ঈশিংদা অয়াম্বা মতমদা মায় ওনশিল্লি। হৌখিবা চহি 20-25 অসিদা, সরকার অমসুং সোসিএল ওর্গনাইজেসনগী হোৎনজমন্দগী ফিভম অসিদা অহোংবা লাক্লে। অদুনা, মসিদা ‘জল উৎসব’কী মরু ওইবা থৌদাং য়াওরি। অমরেলীদা পাংথোকপা ‘জল উৎসব’কী মনুংদা, ঈশিং য়োকশিনবা অমসুং পাৎ য়োকখৎপগী মতাংদা মীয়ামদা খঙবা হেনগৎহন্নবা থৌওং কয়া পাংথোকখি। লোয়ননা, ৱাতর স্পোর্তসু মসিদা হৌদোকখি অমসুং ৱাতর সেক্যুরিতীগী মতাংদা অখঙ-অহৈশিংগা লোয়ননা ব্রেন্সতোর্মিংসু পাংথোকখি। প্রোগ্রাম অদুদা শরুক য়াখিবা মীয়াম্না মফমদুগী মচু অহুমগী ঈশিং চাইবীবু য়াম্না পাম্নখি। ৱাতর ফেস্তিবেল অসি সাভজীভাই ধোলাকিয়াগী ফাউন্দেসন্না শীনবনি। মখোয় অসিদি সুরতকী দাইমন্দ কারবারদা মশাগী মিংচৎ শেমখ্রবনি। থৌরম অসিগা মরী লৈনবা মীপুম খুদিংবু ঐহাক্না থাগৎচরি অমসুং ঈশিং য়োকশিনবগী মতাংদা পাংথোকপা চপ মান্নবা থবকশিংগীদমক্তা য়াইফ পাউজেল পীজরি।
ঐহাক্কী ইমুংগী মীওইশিং, স্কিল দিভেলপমেন্তকী মরু ওইবশিংবু মালেম পুম্বনা হৌজিক্কান্দি শকখঙনবা হৌনরে। ঐখোয়না মীওই অমদা স্কিল তাকপীবা মতমদা, ঐখোয়না মখোয়দা স্কিল পীবতা নত্তনা মখোয়গী শেন্দান লম্বী অমসু পীবিরিবনি। হৌখিবা দিকেদ মরিদগী স্কিল দিভেলপমেন্তকী মতাংদা থবক পায়খৎপা লুপ অমগী মতাংদা ঐহাক্না খঙলকখিবা মতমদা, ঐহাক্না য়াম্না হেন্না নুংঙাইবা অমা ফাওখি। হায়রিবা ইন্সতিত্যুসন অসি আন্ধ্র প্রদেশকী বেলজিপুরমদা লৈ অমসুং মিংনা ‘বেলজিপুরম য়ুথ ক্লব’ কৌই। মখোয়না স্কিল দিভেলপমেন্ততা মিৎয়েং চঙদুনা, চাউরাক্না নুপী 7000পু মপাঙ্গল হাপখ্রে। ঙসিদি, নুপীশিংগী অসিগী মরক্তগী মশিং য়াম্লবা খরদি মশাগী থবক তৌনরে। চাইল্দ লেবরদা পন্দুনা লৈরবা অঙাং কয়াবুসু ফত্ত্রবা পথাপ অসিদগী থোক্লকপা ঙম্নবা স্কিল মখল কয়া তাকপী তম্বীদুনা মখোয়না তেংবাংলি। ‘বেলজিপুরম য়ুথ ক্লব’কী তীম অসিনা ফার্মর প্রদ্যুসর ওর্গনাইজেসন (FPO)গা মরী লৈনবা লৌমী কয়াদা অনৌবা স্কিল তাকপীখ্রে অমসুং মশিং য়াম্লবা লৌমীশিংবু মপাঙ্গল হাপ্লি। ক্লব অসিনা লু-নানবগী মরু ওইবসু খুঙ্গংশিংদা খঙহল্লি। মখোয়না অমাংশঙ কয়া শাবদসু মতেং পাংলি। স্কিল দিভেলপমেন্তকা মরী লৈনবা লুপ অসিগী মীপুম খুদিংবু ঐহাক্না থাগতচরি। ঙসিদি, মসিগুম্বা কল্লেক্তিব এফর্ত অসি লৈবাক্কী খুঙ্গংশিংগী চাউখৎ থৌরাংগীদমক্তা মথৌ তারি।
মরুপশিং, পান্দম অমগী মাইকৈদা অমত্তা ওইনা হোৎনবা মতমদা, মায় পাকপগী থাকসু ৱাংবা হেনগৎলকই। লদাখকী অফবা খুদম অমা অদোমগী মফমদা শেয়র তৌজগে। অদোম্না পাশমীনা শালগী মতাংদা শোইদনা তারম্লগনি। লদাখী পাশমীনাগী মতাংদা মতম কয়াদগী খন্নদুনা লাক্লি। লদাখী পাশমীনা অসি ‘লুম্স ওফ লদাখ’ হায়না মালেমগী কৈথেলশিংদা য়োন্নরি। খুঙ্গং 15গী ফিশাবী 450 হেনবনা শাল অসি শাবনি তাবদা অদোম্না ঙকপা ফাওগনি। মমাংদদি, লমদমসিদা লাকপা লমকোয়বা খক্তদা শাল অসি য়োল্লম্মি। অদুবু, দিজিতেল ইন্দিয়াগী হৌজিক্কী য়ুগ অসিদদি, মখোয়না শাবা পোত্থোকশিংনা লৈবাক অমসুং মালেমগী কৈথেল কয়াদা য়ৌবা হৌরে। মসিনা হায়বদি, ঐখোয়গী লোকেলনা গ্লোবেল ওইরক্লে হয়বনি অমসুং মসিনা মরম ওইরগা, হায়রিবা নুপীশিং অসিগী শেন্থোকসু হেনগৎলে।
মরুপশিং, মসিগুম্বা নুপীশিংগী মায় পাকপসি লৈবাক্কী কাচিন কোয়া খুদিংদা লৈরে। মসিগুম্বা খুদম্বু মীয়াম মাঙদা য়ারিবমখৈ পুরকপগী মথৌ য়াম্না তারে। মসিগীদমক্তা, ‘মন কী বাত’তগী হেন্না ফবা করি পাম্বৈ লৈবগে? অদুনা, অদোমসু খুদম অসিবু য়ারিবমখৈ শেয়র তৌবীয়ু। ঐহাকসু মসিগুম্বা খুদম কয়া য়ারিবমখৈ পুরক্নবা হোৎনজগে।
ঐহাক্কী ইমুংগী মীওইশিং, মালেমদা অচৌবা অহোংবা কয়া পুরকপা পুন্না হোৎনমিন্নবগী থবক কয়াগী মতাংদা ঐখোয়না ‘মন কী বাত’তা খন্ন-নৈনদুনা লাক্লি। ‘মন কী বাত’কী অতোপ্পা মায় পাকপা অমনা, মসিনা রেদিওবু য়ুম্থোং খুদিংদা পাম্নহল্লে। ঐহাক্না উত্তর প্রদেশকী অমরোহাদা লৈবা রাম সিংহ বাউধজীদগী মাইগোবতা চিথী অমা ফংখি। রাম সিংহজী অসি হৌখিবা দিকেদ কয়াদগী হৌনা রেদিও সেট কয়া খোমজিন্দুনা লাকপনি। মহাক্না হায়বদা, ‘মন কী বাত’কী মতুংদগী, মীয়াম্না মহাক্কী রেদিও ম্যুজিয়মগী মতাংদা খঙনীংবগী চাং য়াম্না হেনগৎলে। চপ মান্নবা থৌওং অমদা, ‘মন কী বাত’না ইথিল পীরদুনা, অহমেদবাদকী মনাক্তা লৈবা তীর্থ ধাম প্রেরনা তীর্থনা য়াম্না নুংঙাইবা একজিবিসন অমা শীনখ্রে। মসিদা ভারত অমসুং মালেমদগী খোম্লকপা তোপ-তোপ্পা মখলগী রেদিও 100 হেনববু উৎলি। মফমসিদা, ‘মন কী বাত’কী ইপিসোদ খুদিংমক তাবা ফংগনি। ‘মন কী বাত’না মতৌ করম্না ইথিল পীদুনা মশাগী ইন্তর্প্রাইস হৌদোকখিবগী অহেনবা খুদম কয়া অমসু লৈরি। মসিগী খুদম অমদি, মশানা মরোমদোম লেপচবা ঙমহন্নবা মন কী বাতনা ইথিল পীখিবা কর্নাতকাগী চামারাজানগরগী বর্শাজীনি। প্রোগ্রাম অসিগী ইপিসোদ অমনা পুক্নিং থৌগৎখিবদগী, মহাক্না লফোইদগী ওর্গানিক ফর্তিলাইজর শাবা হৌখি। মহৌশাবু য়াম্না পামজবা বর্সাজীগী খোঙথাং অসিনা অতোপ্পা মীওই কয়াদসু থবক্কী খুদোংচাবা ফংহল্লি।
ঐহাক্কী ইমুংগী মীওইশিং, হয়েং, নবেম্বর 27 অসিদি কার্তিক পুর্নিমানি। নুমিৎ অসিদা ‘দেব দীপাবলী’সু পাংথোক্নৈ। ঐহাক্তি কাশীগী দেব দীপাবলি য়েংবা য়াম্না পামদুনা লাকই। হন্দক্কী মতাংসিদি, ঐহাক কাশীদা চৎপদি ঙম্লরোই অদুবু ঐহাক্না ‘মন কী বাত’কী খুত্থাংদা বনারসকী মীয়ামদা ঐহাক্কী য়াইফ পাউজেলদি শোইদনা য়ৌহনগনি। হন্দক্কী মতাং অসিদসু, কাশীগী ঘাতশিংদা থাউমৈ কয়া থানগনি, অচৌবা আর্তী অমসু পাংথোক্কনি, লেজর শো অমসু পাংথোক্কনি অমসুং ভারত অমসুং মীরম লৈবাক্কী মীয়াম্না দেব দীপাবলীগী নুংঙাইবা লৌনগনি।
মরুপশিং, হয়েং, পুর্নিমা নুমিৎ অসিদি গুরু নানক দেবজীগী প্রকাশ পর্বসু তাবনি। গুরু নানকজীগী মমল য়াম্লবা পাউজেল অসিদি ঙসিগী মতমগী ভারতখক্তা নত্তনা মালেমগসু চুনরি। মখোয়না ঐখোয়বু ইচম চম্না লৈনবা, নুংশি চাননা লৈনবা অমসুং অমনা অমগী তেংবাংনবা ইথিল পীরি। ঐখোয়গী মালেম পুম্বগী সিখ ইচিল ইনাওশিংনা গুরু নানক দেবজীগী পাউতাক ইন্দুনা চৎপগী মতৌ ঐখোয়না উবা ফংলি। মখোয়না অতোপ্পগী সেবা নীংথিজনা তৌরি। মন কী বাতপু তাবীরিবা মীপুম খুদিংগী মফমদা ঐহাক্না গুরু নানক দেবজীগী প্রকাশ পর্বগী য়াইফ পাউজেল পীজরি।
ঐহাক্কী ইমুংগী মীওইশিং, ঙসিগী ‘মন কী বাত’কী ওইনা মসিদা লোইশিঞ্জরে। ইং 2023সু লোইশিল্লক্লে। ঐখোয়না মতম পুম্বদা হায়নবগুম্না হন্দকসু চহি অসি য়াম্না থুনা হৌখ্রে হায়নরি। হন্দক্কী চহিসিদি ভারতকী অচৌবা মায় পাকপা কয়াগী চহিনি হায়বসিদি অচুম্বনি, ভারতকী মায় পাকপা অসিদি ভারত মচা খুদিংগী মায় পাকপনি। ভারত মচাশিংগী মসিগুম্বা মায় পাকপশিংবু মীয়ামদা খঙহনবদা ‘মন কী বাত’না মপাঙ্গল লৈবা পাম্বৈ অমা ওইবসিদা ঐহাক্না নুংঙাইবা ফাওজৈ। মথংদি, লৈবাক মীয়ামগী অতোপ্পা মায় পাকপা কয়াগী মতাংদা ৱারী শাসি। মদু ফাওবদি, ঐহাক্না অদোমগী য়াথং নিজরি।
পুম্নমকপু থাগৎচরি!
 
***
